**สภายุติธรรมแห่งสากล**

23 พฤษภาคม 2564

ถึง มิตรสหายที่มาร่วมชุมนุมกันในมาทุนดา ซอย ประเทศเคนยา เพื่อพิธีการอุทิศสักการสถาน

เพื่อนที่รักทั้งหลาย

1

เราขอทักทายพวกท่านในวันแห่งความสำคัญอันใหญ่หลวงทางประวัติศาสตร์ซึ่งเป็นวันที่มาชเรโกล-อัสการ์แห่งแรกในเคนยา “สถานที่แห่งการเริ่มส่องสว่างขึ้นของแสงธรรม” “ที่ซึ่งจิตวิญญาณทั้งหลายปีติยินดี” ซึ่งบัดนี้เปิดประตูออกต้อนรับแล้ว การอุทิศให้ของอาคารอันสูงตระหง่านนี้ ซึ่งเป็นสักการสถานประจำท้องถิ่นแห่งแรกในทวีปแอฟริกา ในช่วงเริ่มต้นของยุคใหม่ในแผนงานแห่งสวรรค์ นับว่าเป็นขั้นตอนสำคัญในการเดินทางด้านจิตวิญญาณของประชาชนในท้องถิ่นของพวกท่าน จากเมล็ดพันธุ์แห่งความรักและความสามัคคีที่หว่านลงในสมัยแรก ๆ ของศาสนาในประเทศของพวกท่านโดยกลุ่มศาสนิกชนที่มั่นคงแน่วแน่กลุ่มเล็ก ๆ เรามองเห็นต้นไม้ที่ให้ผลอันอุดมสมบูรณ์ซึ่งสะท้อนให้เห็นได้จากการมารวมตัวกันของกลุ่มชนต่าง ๆ ที่หลากหลายเพื่อร่วมกันสรรเสริญและรำลึกถึงพระผู้ทรงความงามแต่โบราณกาล โดยพระกรุณาธิคุณของพระผู้ทรงมหิทธานุภาพและในเวลาที่โลกตกอยู่ท่ามกลางความไม่แน่นอนนี้ เราขอแสดงความขอบคุณเพราะว่าความพยายามของเพื่อน ๆ ทั่วทั้งมาทุนดา ซอยและในที่อื่น ๆ ได้บรรลุจุดสูงสุดแล้วในการก่อตั้งอาคารที่เป็นสัญญาณแห่งความหวังนี้ ซึ่งเป็นเหตุให้เกิดความรื่นเริงและความสุขหรรษาอันยิ่งใหญ่

2

การมีส่วนร่วมของเพื่อน ๆ จำนวนมากในการนมัสการร่วมกันได้นำไปสู่การเสริมสร้างความแข็งแรงให้กับชีวิตด้านการสักการะบูชาของชุมชนของพวกท่าน และในบัดนี้ยังเป็นการเสริมความแข็งแรงด้วยแก่การก่อตั้งขึ้นของมาชเรโกล-อัสการ์ประจำท้องถิ่นแห่งแรกของชุมชน แน่นอนทีเดียวว่า โครงสร้างของความเรียบง่ายที่สง่างามนี้จะกลายเป็นจุดศูนย์รวมสำหรับชีวิตของบุคคลและครอบครัวจำนวนมากมายในขณะที่พวกเขามานะพยายามที่จะรับใช้ชุมชนของตน การที่สักการสถานแห่งนี้ได้รับการก่อสร้างขึ้นมาภายในเวลาเพียงสามปี และเป็นการก่อสร้างภายใต้สถานการณ์ที่ท้าทายอย่างยิ่ง นับเป็นข้อพิสูจน์ถึงความมีชีวิตชีวา ความมีไหวพริบในการแก้ปัญหา และความมุ่งมั่นของชาวเคนยา ตลอดเวลาที่ผ่านมาโดยอาศัยการดึงเอาพลังอำนาจของพระวจนะของพระผู้เป็นเจ้ามาใช้ สาวกของพระบาฮาอุลลาห์ในพื้นที่ โดยเฉพาะที่เป็นเยาวชน ได้ให้การสนับสนุนอย่างเห็นได้ชัดต่อความก้าวหน้าทางวัตถุและทางจิตวิญญาณของสังคมของพวกเขา ไม่ต้องสงสัยเลยว่าพวกเขาจะได้รับแรงบันดาลใจและได้รับแรงกระตุ้นให้ดำเนินความพยายามของพวกเขาต่อไปโดยการปรากฏขึ้นของวิหารซึ่งให้คำมั่นสัญญาเกี่ยวกับอนาคตที่สดใสสำหรับดินแดนนั้น

3

ขอให้ชาวเมืองมาทุนดา ซอย เป็นผู้รับความโปรดปรานและการรับรองจากสวรรค์ในขณะที่พวกเขาชุมนุมกันเพื่อสรรเสริญและถวายเกียรติแด่พระผู้เป็นนายภายในมาชเรโกล-อัสการ์แห่งนี้ ขอให้แสงที่สาดส่องออกมาจากสถานที่ที่เต็มไปด้วยการอธิษฐานนี้ขับไล่เงามืดต่าง ๆ ยกระดับจิตใจทั้งหลาย และดึงจิตวิญญาณให้เข้าใกล้พระผู้เป็นที่รักมากยิ่งขึ้น ในวันนี้ ขณะที่พวกท่านมารวมตัวกันที่สักการสถานแห่งนี้ เราขอระลึกถึงพระวจนะเหล่านี้ของท่านนายผู้เป็นที่รัก: "ดูกร พวกเจ้าผู้เป็นที่รักของพระผู้เป็นเจ้า! จงดูเถิดว่า ความสดชื่น ความอ่อนโยน ความผ่องแผ้วทางธรรม และความเบิกบานที่ได้รับจะมีมากมายเพียงใดเมื่อพวกเจ้ารวมตัวกันในที่ชุมนุมของจิตวิญญาณ ใช้เวลาของตนในยามรุ่งสางด้วยการรำลึกถึงพระผู้เป็นเจ้า และหลังจากท่องสวดบทอธิษฐานทั้งหลายแล้วก็ร่วมกันกล่าวถึงพระผู้เป็นนายผู้ทรงเอื้อเฟื้ออย่างที่สุดด้วยท่วงทำนองอันอ่อนหวาน ท่วงทำนองเหล่านี้จะไปถึงยังอาณาจักรแห่งความรุ่งโรจน์และบทเพลงเหล่านี้จะสร้างความรื่นเริงและความยินดีแก่ปวงเทพเทวัญเบื้องบนทั้งหลาย"

อำนวยพรมาด้วยความรัก

สภายุติธรรมแห่งสากล